Ivan Baláž Kráľ

Ivan Baláž Kráľ (* 3. august 1978, Prešov) je slovenský básnik, výtvarník a teoretik umenia.

 Životopis 
I. B. Kráľ  je predstaviteľ a spolutvorca slovenskej literárnej a výtvarnej NEOMODERNY - REMODERNY - AUTENTY a NEO BAUHAUS hnutia New European Bauhaus. Člen Spolku slovenských spisovateľov, Saatchi Art LA US a viacerých umeleckých a vedeckých tabúľ.  Narodil sa v Prešove ako potomok  rodu Balas de Villa Bala (von und zu Balas). 

Vďaka rodinným väzbám prechádza ako mladý muž výtvarnými ateliérmi významných umelcov (Balážovci, Pončák, Bartusz, Prokopovičová ...) kde sa učí to, čo na priemyslovke nenašiel. S umelcami vedie polemiky a snaží sa výtvarne dištancovať od ich vplyvu. To platí i pre oblasť literatúry kedy ako 16 ročný dochádza na katedru SJL UPJŠ za docentom Imrichom Vaškom, kde sa vzdeláva v teórii literatúry, no katolícka moderna mu nevonia - číta francúzskych symbolistov. Jeho vizuálne vnímanie silne ovplyvnil klubový film a bol aktívnym členom filmových klubov. Život I. B. Kráľa bol silne pretkaný umeleckou prácou a štúdiom. Od roku 1996 sa už ako priemyslovák profesionálne venuje literárnemu a výtvarnému umeniu i dizajnu. Tieto skúsenosti neskôr pretaví do výskumu ale najmä tvorby reklamy i sloganov (slogany.sk).

Vysokoškolské štúdia začal v roku 1997 na UPJŠ, ale po 2 mesiacoch štúdium zanechal a začal sa angažovať v charite  (GKDCH do roku 1999). Mladého umelca významne napĺňa pomoc narkomanom, alkoholikom a ľuďom bez domova, čo silne formuje jeho životné postoje i umeleckú tvorbu. V štúdiách pokračuje na Univerzite Komenského.  Tu študuje teológiu (prof. Leščinský, Mons. rytier Kočík) kde sa fokusuje na dejiny sakrálneho umenia. Po bakalárskej časti si v polovici štúdia priberie i etiku  (Mgr.). Od roku 1999 realizuje svoje nadanie v učiteľskom povolaní. Pokračuje v štúdiu profánnych dejín na KU (prof. Hišem), kde absolvuje záverečnou prácou z dejín umenia a architektúry (Mgr.). V tomto období trávil osobný život štúdiom a prekladom latinských i maďarských listín a s rovesníkmi zakladal neformálne umelecké skupiny SMPU (1996) a AREIOS PAGOS (2000) a literárne kluby MANU FECIT, Literárny klub FFUK, Ostré v pohári... Strety s rovesníkmi ho utvrdia v názore, že akademická pôda potláča umelecký talent a vidí, že jeho rovesníci na fakultách umení ustrnuli v zuškárskej romantickej kresbe 19. storočia, alebo v nikam nevedúcich abstraktných experimentoch, či inštaláciách.   

Doktorandské štúdia absolvuje na Filozofickej Fakulte KU v Ružomberku (2005-2008), kde na Katedre žurnalistiky  (prof. Tušer, prof. Serafínová), skúma vplyv reklamy na správanie sa spotrebiteľov (prof. Zasępa) a tvorbu reklamných komunikátov z výtvarného i psychologického hľadiska (PhD.). V tomto období spolupracuje s Oddelením marketingu poisťovne ING v Bratislave, kde sa venuje analytickej činnosti a je členom tímov pri negociáciách s reklamnými agentúrami pre tvorbu medzinárodných i regionálnych reklamných kampaní ING. V období rokov 20092011 bol odborným asistentom na Katedre masmediálnej komunikácie FMK – UCM v Trnave, kde okrem teoretických predmetov učí tvorbu reklamných komunikátov, pri čom využíva svoje výtvarné i literárne znalosti. V tomto období sa stal spolutvorcom a prvým šéfredaktorom umeleckej ročenky MUUZA, ktorú viedol spolu s fotografom Tiborom Huszárom. Huszár ovplyvnil jeho výtvarnú tvorbu (Trnavské obdobie) k silnému abstrahovaniu kompozície. Pod Huszárovým vplyvom si kúpil Leicu a začína fotografovať a nakrúcať krátke skeče a reklamy.  

V rokoch 20102013 pôsobil na International School of Management v Prešove (reklama, marketing, CI), kde sa stáva spolutvorcom a spolugarantom VŠ študijného odboru Teória a riadenie v oblasti kultúry. V rokoch  2011-2012 pôsobí i na Soukromé vysoké škole ekonomických studií v Prahe, kde školí tvorbu reklamy. V štúdiách pokračuje v Poľsku v Legnici (2013), kde študuje ekonomiku a manažment podniku (MGR) a tu v roku 2016 absolvuje i štúdium manažérskej psychológie (MGR). Je študentom poslednej generácie profesora Tadeusza Zasępu, (rovnako ako režisér Roman Polanski (US) a režisérka a scenáristka Agnieszka Holland (PL/GB). V poľskom prostredí je členom viacerých vedeckých tabúľ poľskej akademickej obce  (prof. Slomski) a členom redakčných rád a recenzentom vedeckých časopisov. V tomto období vzniká i veľké množstvo vedeckých článkov z oblasti kunsthistórie, teórie umenia (autenta), tvorby a psychológie reklamy, marketingu... niektoré z jeho teórií sa stávajú súčasťou VŠ kurzov a štátnic. I. B. Kráľ bol členom štátnicových a dizertačných komisií a oponentom záverečných prác z oblastí marketingu, reklamy, estetiky a umenia. O jeho tvorbe a teórii autenty boli napísané obhájené dve magisterské a jedna doktorská práca. Sám bol školiteľom vyše 50 záverečných prác a oponentom stoviek ďalších. V tomto období zároveň pracoval ako externý poradca pre marketing a reklamu v malých a stredných firmách, čo umelca nadmieru vyčerpávalo a svoje životné tempo musel spomaliť. 

V rokoch 20172023 pôsobil ako kurátor a vedúci oddelenia marketingu Slovenského technického Múzea v Košiciach. Zároveň pôsobil ako člen Predstavenstva Zväzu Múzeí na Slovensku (2021 - 2023). Od roku 2024 vedie Múzeum Vojtecha Löfflera v Košiciach, kde pôsobí ako kurátor súčasného umenia, výtvarných a filmových projektov.

 Tvorba 
Počiatky literárnej tvorby siahajú do detstva. Publikoval časopisecky. Knižný debut publikoval v roku 2000. Básnické videnie autora ovplyvnil symbolizmus (Jean Nicolas Arthur Rimbaud), existencializmus (J. P. Sartre), neskôr Charles Bukowski a viaceré postmoderné formy. Okrem poézie sa venuje próze, scenáristike a dramaturgii, okrajovo i publicistike.

Autor sa venuje témam existencie, lásky, intimity vzťahu, slobody, zmyslu života a osobnej spravodlivosti. Jeho poézia je plná symbolov, zvratov, filozofických a krátkych ideových náčrtov – náznakov a kódov (kódový transfer). Pomocou nich v dielach vytvára ideové a funkčné roviny. Básnik v diele reflektuje výhradne na to, čo zažil, videl, cítil, sníval a prežíval. Básne i prózy sú intersubjektívnym príbehom, ktorému autor dáva literárnu podobu.  Vo svojich krátkych sloganových básňach - FABRÁCH (R. Fábry) používa integrovaný rým a integrovanú asonanciu a voľný verš s pop-jazzovým rytmom.

Poézia I. B. Kráľa je intímna a autobiografická. Okrem klasických básnických prostriedkov sa autor silne inšpiruje symbolickou funkciou slov. Čerpá z kultúrnych a konzumných archetypov. V tvorbe Ivana Baláža Kráľa sa stretávame s náročnými ideovými náčrtmi, ktoré sú spracované jednoduchou vonkajšou formou. Čitateľ odhalí z textu to, čo sám zrkadlí na zážitkoch, skúsenostiach a poznatkoch. Básne ostávajú napriek tomu štýlovo čisté, otvorené a príťažlivé. 

V próze sa fokusuje na krátke poviedkové útvary - KOSTRY (J. Kostra), vzájomne prepojené postavami, symbolmi a dejovými skokmi - KVANTAMI, ktoré umožňujú vzájomnú intersubjektivitu, kontextualitu a prepojenia často nesúrodých odkazov a citácii.  

Vo výtvarnom umení sa I. B. Kráľ venuje teórii a dejinám súčasného umenia, kurátorskej činnosti a tvorbe reklamy. Ako výtvarník sa profiluje ako výhradný figuralista jeho maľba (1999) a v menšom meradle i plastika (1996) je silne autobiografická a kontextuálna. Autor vo svojej tvorbe nadväzuje na slovenskú modernu. Jeho výtvarné videnie ovplyvnili najmä modernisti (M. Galanda a Ľ. Fulla, K. Sokol, I. Weiner-Kráľ) ale aj postmodernista Peter Baláž, kubistické koncepty I. Vysočana, a francúzsky a český kubizmus (P. R. Picasso a G. Braque, E. Filla...). Z techník používa najmä kresbu rudkou, tuš, temperu, akryl a gvaš a ich vzájomné kombinácie a vrstvenie. Programovo si všíma človeka a život. Ukazuje vnútorný boj v lineárnej, silne abstrahovanej figurálnej kompozícii. Aj keď je kurátorom mnohých výtvarných projektov, sám vystavuje veľmi málo. Jeho diela najčastejšie nájdeme v súkromných zbierkach a u zberateľov umenia.

 Dielo 
 2000 – Básne živé i mŕtve ISBN 80-968325-0-6
 2001 – Ondrašovce, ľudia a obec na výšinách (spoluautor)
 2003 – Básne bara ex nihilo ISBN 80-968325-5-7
 2006 – Súmrak ISBN 80-969590-0-X
 2006 – Kompendium reklamy
 2007 – Návrat Braku (spoluautor) ISBN 978-80-85161-51-9
 2010 – Muuza (spoluautor) ISBN 978-80-8105-168-5
 2011 – Reklama a spotrebiteľ ISBN 83-89884-67-4
 2014 – Vrieskajúca posteľ ISBN 978-80-971854-0-4

 Referencie 
https://www.saatchiart.com/ibk?srsltid=AfmBOoonqxG_AXvxzhtz9I1Bshed9kODdVboRdD19eEde5EGy_cnXPpw

https://www.spolok-slovenskych-spisovatelov.sk/products/balaz-ivan/

http://www.artgallery.sk/pouzivatel.php?getPouzivatel=1529

https://www.eantik.sk/autor/2286/balaz-kral-ivan/

https://blog.sme.sk/balazkral
Kategória:Osobnosti z Prešova
Kategória:Slovenskí spisovatelia
Kategória:Slovenskí básnici